**Kada nevartotinas „tame tarpe“?** (2022-08-23)

Posakis **tame tarpe** gali reikšti tik konkrečią vietą, pavyzdžiui: Tame tarpe (t. y. tame grindų plyšyje) adatą tikrai rasiu. Tačiau ***tame tarpe*** nevartotinas abstrakčia verstine reikšme, nusakant įskaičiavimą į ką nors, taip pat daikto būviui, būsenai ar požymiui reikšti.

Žr. [**Didžiųjų kalbos klaidų sąrašą**](http://www.vlkk.lt/aktualiausios-temos/didziosios-klaidos/linksniu-vartojimo).

Jeigu minimas išskyrimas iš pinigų sumos ar kokio kiekio, **tame tarpe** ar **tame skaičiuje** tinka keisti posakiu **iš jų**. Pavyzdžiui: Tėvas žemės turėjo dešimt hektarų, tame tarpe (taisoma **iš jų**) šeši hektarai ariamos. Kitais atvejais minint įtraukiamą kiekį tinka junginys **tarp jų**, pavyzdžiui: Į valdybą išrinkta dešimt narių, tame tarpe (taisoma **tarp jų**) dvi moterys. Keliuose nukenčia daug žmonių – ir vaikai tame skaičiuje (taisoma **tarp jų ir vaikų**).

Kartais tinkamiausi pakaitai būna žodeliai**taip pat, ir,** **beje**, **žinoma**, **aišku**, **suprantama**, **be to** ar kiti, pavyzdžiui: Projektai bus pateikti, tame tarpe (taisoma: **taip pat,** **beje, aišku, žinoma, suprantama**) ir Seimui. Priemonė tinka visų tipų odai, tame tarpe (taisoma **taip pat**) probleminei ir jautriai.

Kai įtraukimas į grupę susijęs su įtraukiamo dalyko ar asmens pabrėžimu, galima rasti dar įvairesnių gyvų pakaitų, pvz.: Tai aktualu kiekvienam, tame tarpe (taisymai: **taip pat; be abejo; labiausia; ypač**) verslininkui.